Vanaema suvi
Ilmi Liik
Peos mul mitmed väiksed käed,
padjal siidipehmed pead,
laua ümber mitmed suud
jälle kallil suvekuul.
Lävel pilla-palla tossud,
katki taldrikud ja tassid.
Aknad-iksed kõik on kriimud,
vaiba peal on pissiviirud.
Vaasid topitud täis lilli,
keegi ajab viripilli,
riidu, jooksmist, sinna-siia,
trepil labidatäis liiva.
See ju, see ju ongi õnn,
mis mu toas ja õues on.
Kaela ümber kallikäed,
silmast silma siirust näed.